《还刘处士先令公功名录》
宋代·陈洎

当年力战荡妖氛，十万雄师四七勋。
将略妙欺班定远，家声高过李将军。
铭图魏鼎文犹在，笔勒燕山蹟尚分。
今日闲披有遗恨，可怜生不遇明君。

作者简介：（?—1049）宋徐州彭城人，字亚之。历知怀州，审刑院。仁宗宝元间，自屯田员外郎为御史中丞，出为京西、淮南、京东转运使。庆历六年，入为度支副使，寻转盐铁副使。工诗，风格秀古。有诗集。